Stereotaxia este un tip de radioterapie externă prin care se pot administra doze mari de radiație, cu mare precizie, direct asupra țesuturilor tumorale, fără o afectare semnificativă a organelor și țesuturilor sănătoase din vecinătate, spune dr. Cristina Iftode, medic primar Radioterapie. Procedura are numeroase avantaje pentru pacienți, deoarece poate înlocui zeci de ședințe de radioterapie cu doar câteva ședințe, efectuate ambulatoriu, fără spitalizare.
Una dintre indicațiile stereotaxiei este reprezentată de tumorile maligne hepatice, fie ele carcinom hepato-celular, adică o tumoră malignă formată la nivelul ficatului, fie metastaze hepatice formate prin diseminarea unui cancer situat altundeva în organism. Tumorile pentru care poate fi indicată stereotaxia sunt puține la număr și nu depășesc în dimensiuni 5 cm. La pacienții la care nu se poate interveni chirurgical sau prin alte metode, stereotaxia poate fi singura opțiune disponibilă.